Na temelju članka 54. stavak 1. Zakona o ustanovama (Narodne novine br. 76/93., 29/97., 47/99. i 35/08.), članka 98. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10.-isp., 90/11., 16/12.**,** 86/12., 94/13. i 152/14) i članka 58. Statuta Osnovne škole Sv. Filip i Jakov, Školski odbor Osnovne škole Sv. Filip i Jakov, uz prethodnu suglasnost Županijske skupštine Zadarske županije, KLASA: 602-02/08-01/84, URBROJ: 2198/1-02-16-13 od 11. ožujka 2016. godine, na sjednici održanoj 24. ožujka 2016. godine donio je:

**STATUTARNU ODLUKU O**

**IZMJENAMA I DOPUNAMA S T A T U T A**

**OSNOVNE ŠKOLE SV. FILIP I JAKOV**

**Članak 1.**

Statut Osnovne škole Sv. Filip i Jakov, Sv. Filip i Jakov, KLASA: 012-03/15-01/01, URBROJ: 2198-1-42-15-1, usvojen na sjednici Školskog odbora od 14. travnja 2015. godine a uz prethodnu suglasnost Županijske skupštine Zadarske županije od 26. ožujka 2015. godine (u daljnjem tekstu: Statut), mijenja se i dopunjuje.

**Članak 2.**

Stavak 3. članka 4. Statuta mijenja se i glasi:

„Škola u svom sastavu ima područne odjele u Sv. Petru, Sikovu, Raštanima Donjima i Turnju.

Stavak 4. članka 4. Statuta mijenja se i glasi:

„Naziv područnog odjela u Turnju je Područni odjel Turanj, Turanj bb, 23207 Sv. Filip i Jakov.

**Članak 3.**

U stavku 1. članka 14. Statuta riječi: „PŠ Turanj“ zamjenjuju se riječima: „PO Turanj“.

**Članak 4.**

U stavku 4. članka 21. Statuta briše se: „(„Narodne novine“ broj 67/14)“.

**Članak 5.**

U stavku 2. članka 84. Statuta briše se: „(Narodne novine“ broj 41/14.)“.

**Članak 6.**

Članak 105. Statuta mijenja se i glasi:

„Izostanak učenika s nastave obvezno je opravdati dostavljanjem razredniku liječničke ispričnice ili ispričnice nadležne institucije koju je potpisao i roditelj odnosno skrbnik najkasnije u roku od 5 dana od povratka učenika na nastavu.

Neopravdanim izostankom ne smatra se izostanak s nastave za koji je roditelj odnosno skrbnik unaprijed tražio i dobio odobrenje i to:

- u hitnim slučajevima usmeno od učitelja za izostanak s njegova sata, najkasnije neposredno prije početka sata

- razrednika za izostanak do 3 radna dana uz pisani zahtjev razredniku za izostanak, najkasnije 1 dan prije izostanka

- ravnatelja za izostanak do 7 radnih dana uz pisani zahtjev ravnatelju za izostanak, najkasnije 3 dana prije izostanka

- učiteljskog vijeća za izostanak do 15 radnih dana uz pisani zahtjev učiteljskom vijeću najkasnije 8 dana prije izostanka.

Tijekom školske godine roditelj odnosno skrbnik može osobno ili pisanim putem opravdati izostanak svog djeteta za koji nije dostavljena ispričnica iz stavka 1. ovog članka u trajanju od najviše 3 radna dana, koji ne mogu biti uzastopni.

Izostanak s nastave iz stavka 1. ovog članka roditelj odnosno skrbnik dužan je opravdati najkasnije u roku od 5 dana nakon povratka učenika na nastavu.“

**Članak 7.**

Stavak 2. članka 106. Statuta mijenja se i glasi: „Roditelj ili skrbnik je dužan u roku pet (5) dana od primitka obavijesti, pisanim ili usmenim putem, obrazložiti razloge učenikovog neizvršavanja obveza.“

Stavci 3. i 4. članka 106. se brišu.

**Članak 8.**

Članak 107. Statuta mijenja se i glasi:

„Pedagoške mjere izriču se učenicima prema odredbama Zakona o odgoju i obrazovanju u osnovnoj i srednjoj školi te Pravilnika o kriterijima za izricanje pedagoških mjera.“

**Članak 9.**

U stavku 1. članka 111. Statuta brišu se riječi: „od završetka nastavne godine“.

**Članak 10.**

Članak 132. mijenja se i glasi:

„Ako je učeniku izrečena pedagoška mjera opomene, ukora ili strogog ukora kao mjera upozorenja, roditelj odnosno skrbnik ima pravo prigovora ravnatelju škole u roku od 7 dana od dana primitka pedagoške mjere upozorenja.

Ako je učeniku izrečena pedagoška mjera preseljenja u drugu školu, roditelj odnosno skrbnik ima pravo u roku od 15 dana od primitka rješenja o izrečenoj pedagoškoj mjeri preseljenja u drugu školu, podnijeti žalbu sukladno odredbama Zakona o odgoju i obrazovanju u osnovnoj i srednjoj školi te odredbama Zakona o općem upravnom postupku.“

**Članak 11.**

U glavi X Statuta brišu se članci: 136., 137., 138., 139., 140., 141., 142., 143., 144., 145., 146., 147., 148., 148., 150. i 151. te se vrši prenumeracija članaka koji slijede nakon brisanja.

**Članak 12.**

Članak 161. Statuta postaje članak 145.

U članku 145. Statuta brišu se stavak 2. i 3.

**Članak 13.**

Članak 200. Statuta postaje članak 184.

Stavak 1. članaka 184. Statuta mijenja se i glasi:

„Opći akti škole trebaju biti usklađeni s odredbama ovog Statuta sukladno zakonskim odredbama.“

**PRIJELAZNE I ZAVRŠNE ODREDBE**

**Članak 14.**

Ova Statutarna odluka o izmjenama i dopunama Statuta OŠ Sv. Filip i Jakov stupa na snagu danom objave na oglasnoj ploči Škole.

KLASA: 012-03/16-01/01

URBROJ: 2198-1-42-16-1

Sv. Filip i Jakov, 24. ožujka 2016. godine

Predsjednik Školskog odbora:

Rikardo Baričić, prof.

Ova Statutarna odluka o izmjenama i dopunama Statuta OŠ Sv. Filip i Jakov objavljena je na oglasnoj ploči Škole dana 30. ožujka 2016. godine.

Ravnateljica Škole:

Gordana Kurtov, dipl. ing.